ส่วนที่ 1

1. ข้อมูลสรุป

บริษัท แพรนด้า จิวเวลรี่ จำกัด (มหาชน) (“PRANDA”) ก่อตั้งขึ้นเมื่อปี พ.ศ. 2516
ในนามของบริษัท แพรนด้า ดีไซน์ จำกัด ต่อมาได้จัดตั้งบริษัท แพรนด้า จิวเวลรี่ จำกัด
ขึ้นอย่างเป็นทางการเมื่อวันที่ 27 เมษายน 2527
และได้นำหุ้นสามัญเข้าจดทะเบียนในตลาดหลักทรัพย์แห่งประเทศไทยเมื่อวันที่ 6 กรกฎาคม 2533
ซึ่งได้แปรสภาพเป็นบริษัทมหาชนจำกัด เมื่อวันที่ 3 มิถุนายน 2537 ปัจจุบันบริษัทฯมีทุนจดทะเบียน
400 ล้านบาท เป็นทุนที่ออกและชำระแล้ว 358.41 ล้านบาท โดยมีที่ตั้งสำนักงานใหญ่เลขที่ 28
ซอยบางนา-ตราด 28 แขวงบางนา เขตบางนา กรุงเทพมหานคร 10260

 ลักษณะการประกอบธุรกิจของบริษัท

บริษัทฯ ดำเนินธุรกิจเป็นผู้ผลิตและจัดจำหน่ายเครื่องประดับอัญมณีแท้เป็นหลัก
โดยมีกลุ่มลูกค้าเป้าหมายกระจายตามภูมิภาคที่สำคัญของโลก อันได้แก่ ตลาดอเมริกาเหนือ
กลุ่มประเทศประชาคมเศรษฐกิจยุโรป ออสเตรเลีย เอเชียแปซิฟิค และตะวันออกกลาง

บริษัทฯ กำหนดวิสัยทัศน์ที่จะเป็น “ผู้ผลิตสินค้าจำนวนมากชิ้นระดับโลกให้กับตราสินค้าชั้นนำ”
ซึ่งได้วางรากฐานที่มั่นคงไว้รองรับกับวิสัยทัศน์ดังกล่าว
โดยพิจารณาได้จากโครงสร้างการบริหารที่สมดุลซึ่งประกอบด้วยฐานการผลิตเครื่องประดับอัญมณีที่ประหยัดขนาดการผลิต
(Economies of Scale) 5 โรงงานใน 4 ประเทศ ได้แก่ ไทย อินโดนีเซีย เวียดนาม และ
จีน ทำให้มีกำลังการผลิต 7.08 ล้านชิ้นต่อปี พร้อมทั้งการออกแบบเครื่องประดับ
อัญมณีที่ทันสมัยโดยบริษัทมีศูนย์พัฒนารูปแบบสินค้าของตนเอง (Design Development Center)
และต่อเนื่องถึงการจัดจำหน่ายสินค้าเครื่องประดับอัญมณีผ่านบริษัทย่อยของตนเอง (Distribution
base) ซึ่งกระจายตามภูมิภาคที่สำคัญของโลก สิ่งสำคัญอีกประการหนึ่ง
บริษัทฯดำเนินธุรกิจโดยยึดหลักการส่งเสริมและคำนึงถึงสังคมและสิ่งแวดล้อม

นอกจากนี้บริษัทฯ ยังคงได้รับการส่งเสริมการลงทุนจากคณะกรรมการส่งเสริมการลงทุน
สำหรับกิจการผลิตเครื่องประดับอัญมณีเพื่อการส่งออกที่ทำด้วยเนื้อเงินและทองคำ
ซึ่งได้รับสิทธิประโยชน์ยกเว้นภาษีเงินได้นิติบุคคลเป็นระยะเวลา 8 ปี
ปัจจุบันใช้สิทธิประโยชน์ไปแล้ว 4 ปี นอกจากนี้บริษัทฯ
ยังได้รับสิทธิประโยชน์เพิ่มเติมโดยได้รับการลดหย่อนภาษีเงินได้นิติบุคคลร้อยละ 50 ต่อไปอีก 5
ปีนับจากวันสิ้นสุดการได้รับสิทธิยกเว้นภาษีเงินได้นิติบุคคล

อีกทั้งบริษัทฯ ได้พัฒนาตราสินค้าของตนเองซึ่งจัดจำหน่ายโดยบริษัทย่อยคือบจก. พรีม่าโกลด์
อินเตอร์เนชั่นแนล ซึ่งประกอบด้วยตราสินค้า PRIMA GOLD, PRIMA DIAMOND, PRIMA ART,
CENTURY GOLD และ esse โดยขายผ่านช่องทางการจัดจำหน่ายในประเทศถึง 56 แห่ง
และต่างประเทศถึง 42 แห่ง รวมมีช่องทางการจัดจำหน่ายทั้งสิ้น 98 แห่ง

 ความเสี่ยง บริษัทฯ ได้เปิดเผยไว้ในหัวข้อ “ปัจจัยเสี่ยง” ในส่วนที่ 2 หน้าที่ 2 – 2, 2-3

 สรุปฐานะการเงินและผลการดำเนินงาน

ในปี 2549 บริษัท แพรนด้า จิวเวลรี่ จำกัด (มหาชน) ประสบความสำเร็จทั้งรายได้
และกำไรตามเป้าหมายที่กำหนดไว้
อันเนื่องมาจากการดำเนินตามหลักเศรษฐกิจพอเพียงตามแนวพระราชดำรัสของพระบาทสมเด็จพระเจ้าอยู่หัว
ภูมิพลอดุลยเดชฯ มาเป็นเวลาไม่น้อยกว่า 30 ปี จนได้รับเกียรติให้เป็น 1 ใน 4
ขององค์กรตัวอย่างที่บริหารธุรกิจตามปรัชญาเศรษฐกิจพอเพียงจาก
สภาพัฒนาเศรษฐกิจและสังคมแห่งชาติ (สศช.)

บริษัทฯมีปรัชญาในการดำเนินธุรกิจ คือ “ความพอประมาณในการเติบโต”
“ความมีเหตุมีผลในการดำเนินธุรกิจ” และ “การสร้างภูมิคุ้มกันที่ดีให้แก่ธุรกิจ”
ทั้งสามประการนี้อยู่ภายใต้ ความเชี่ยวชาญ และความมีจรรยาบรรณในการประกอบธุรกิจเป็นหลัก
ซึ่งมีรายละเอียดดังต่อไปนี้

1)  “ความพอประมาณในการเติบโต” พิจารณาได้จาก การขยายฐานการจัดจำหน่าย
    และการขยายฐานการผลิต จากกระแสเงินสดของการดำเนินธุรกิจเป็นหลัก

2)  “ความมีเหตุมีผลในการดำเนินธุรกิจ” พิจารณาได้จาก
    การเลือกตลาดกลุ่มเป้าหมายระดับกลางซึ่งมีขนาดใหญ่ในทุกภูมิภาคที่สำคัญของโลก
    และการกระจายฐานการผลิตใน 4 ประเทศ
    เพื่อรักษาความสามารถในการแข่งขันในทุกระดับราคา

3)  “ความสร้างภูมิคุ้มกันที่ดีให้แก่ธุรกิจ” พิจารณาได้จาก การกระจายรายได้จากการขายออกเป็น
    อเมริกาเหนือ ยุโรป และเอเชีย ตลอดจนการพัฒนาตราสินค้าของตนเอง

สำหรับปี 2549 ที่ผ่านมา บริษัทฯ มีรายได้จากการขาย 4,076 ล้านบาท
คิดเป็นอัตราการเพิ่มขึ้นร้อยละ 16.75 โดยมีกำไรขั้นต้น 1,358 ล้านบาท หรือคิดเป็นร้อยละ
33.31 ของยอดขาย
ซึ่งจะเห็นได้ว่าบริษัทฯยังคงรักษาความสามารถในการทำกำไรใกล้เคียงในระดับเดิมทั้งที่ราคาวัตถุดิบเพิ่มขึ้นอย่างมีสาระสำคัญ
ส่วนกำไรจากการดำเนินงาน 510 ล้านบาท เพิ่มสูงขึ้นจำนวน 121 ล้านบาท
หรือคิดเป็นอัตราการเพิ่มขึ้นร้อยละ 31.11
อันเป็นผลเนื่องจากการควบคุมค่าใช้จ่ายในการขายและบริหารอย่างมีประสิทธิภาพ และกำไรสุทธิ
432 ล้านบาท หรือคิดเป็นอัตราเพิ่มขึ้นร้อยละ 21.22

นอกจากนี้บริษัทฯ ยังคงมีความแข็งแกร่งทางด้านโครงสร้างการเงินโดยพิจารณาได้จาก
บริษัทฯมีหนี้สินเพียง 1,298 ล้านบาท ในขณะที่มีส่วนของผู้ถือหุ้นจำนวนถึง 2,806 ล้านบาท
หรือมีหนี้สินต่อทุนลดลงเหลือเพียง 0.46 เท่า และความสามารถในการจ่ายดอกเบี้ยสูงถึง 9.27
เท่า

จากผลการดำเนินงานที่ดีและฐานะทางการเงินที่แข็งแกร่ง รวมทั้งการรักษาสภาพคล่องที่เพียงพอ
บริษัทฯ จึงยังคงดำเนินนโยบายการขยายกิจการด้วยกำไรสะสมของตนเองเป็นหลัก
ทั้งนี้เพื่อลดความเสี่ยงทางการเงินและสร้างผลตอบแทนที่เหมาะสมให้กับผู้ถือหุ้นน็

 สรุปใบสำคัญแสดงสิทธิที่ออกและเสนอขาย

เมื่อวันที่ 3 เมษายน 2545 บริษัทฯ
ได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้เสนอขายใบสำคัญแสดงสิทธิที่จะซื้อหุ้นสามัญจำนวน
200 ล้านหน่วย ให้แก่ผู้ถือหุ้นของบริษัทฯ ในอัตราส่วนหุ้นสามัญเดิม 1 หุ้น ต่อ 1
ใบสำคัญแสดงสิทธิโดยไม่คิดมูลค่า และกำหนดราคาใช้สิทธิเท่ากับ 2.80 บาทต่อหุ้น
ในอัตราส่วนการใช้สิทธิ 1 ใบสำคัญแสดงสิทธิต่อ 1
หุ้นสามัญและเนื่องจากไม่มีการจัดสรรใบสำคัญแสดงสิทธิให้แก่ผู้ถือหุ้นจำนวน 15,000 หุ้น
จึงมีผลทำให้จำนวนของใบสำคัญแสดงสิทธิที่จะซื้อหุ้นสามัญคงเหลือเพียง 199,985,000 หน่วย
ใบสำคัญแสดงสิทธิดังกล่าวมีอายุ 5 ปี โดยใช้สิทธิได้ทุก ๆ
เดือนและเริ่มใช้สิทธิได้ตั้งแต่วันทำการสุดท้ายของเดือนพฤษภาคม 2545 จนถึงวันที่ 2 พฤษภาคม
2550

ตลาดหลักทรัพย์แห่งประเทศไทยได้รับใบสำคัญแสดงสิทธิที่จะซื้อหุ้นสามัญเป็นหลักทรัพย์จดทะเบียนในตลาดหลักทรัพย์ฯ
ตั้งแต่วันที่ 20 พฤษภาคม 2545

ในระหว่างปี 2549 ผู้ถือหุ้นใบสำคัญแสดงสิทธิที่จะซื้อหุ้นสามัญได้ใช้สิทธิในการซื้อหุ้นสามัญจำนวน
52,878,110 หน่วย ณ วันที่ 31 ธันวาคม 2549
คงเหลือใบสำคัญแสดงสิทธิที่ยังไม่ได้มีการใช้สิทธิมีจำนวน 27,186,860 หน่วย